**- curcubeul de la miezul somnului**

*Florin Constantin Verdeş*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poeţii nu mor niciodată în patul lor,

pentru că ei nu au paturi,

au doar nişte hamace cu ochiuri multe,

prin care trec tot timpul

+uri şi –uri infinite,

un fel de clipe desculţe şi flămânde

abandonate şi lăsate să moară

în gropi comune:

cuvintele lor pot fi identificate doar

după radiografia dinţilor muşcători

din cuvinte!

Poeţii nu mor niciodată în casa lor

pentru că ei nu au o casă a lor,

unde să dănţuie şi să se dezlănţuie

muzele goale, sătule de

îndelunga pribegie prin

gândurile căzute pe gânduri,

bete de speranţa că pot spera,

au doar nişte adăposturi

- fără uşi, fără ferestre –

cu ochiuri multe,

prin care trec tot timpul

+uri şi –uri infinite,

un fel de vieţi dezbrăcate de moarte,

lăsate să cânte psalmi la marginea

universului:

cântecele lor pot fi auzite doar de cei

care au învăţat gama dor major!

De fapt, poeţii nu mor o moarte a lor,

de cele mai multe ori,

moartea este viaţa lor, şi o petrec

în golurile din oameni:

un fel de +uri şi –uri de

cuvinte şi cântece infinite

arcuite peste anotimpurile

unei ore târzii...